Alf Paus

Alf Paus (født 20. april 1869 i Drammen, død 15. juni 1945 i Oslo) var en norsk grosserer og fabrikkeier.

Han vokste opp i Drammen, der faren var skipsreder, og var bror til skipsreder og generalkonsul i Sydney Olav Pauss og til sin mangeårige forretningspartner Nicolay Paus. Han var handelsutdannet i Tyskland, Frankrike og England. I 1899 etablerte han firmaet Reich & Paus i London sammen med Olaf Reich (d. 1942 i Stockholm). Firmaet var aktivt i import av tremasse og cellulose fra Skandinavia til England. Han ledet firmaet til 1905, da han flyttet tilbake til Norge etter elleve år i utlandet.

I 1906 grunnla han grossistfirmaet Helmer & Paus i Drammen; tre år senere skiftet firmaet navn til Paus & Paus da broren Nicolay trådte inn som partner. I 1914 flyttet firmaet til Christiania og det ble i 1917 omdannet til aksjeselskap med Alf Paus som administrerende direktør og hovedaksjonær; firmaet kjøpte i 1920 den store bygården Kongens gate 14 der det hadde hovedkontor; firmaet hadde lager i Skippergata i Oslo samt i Drammen og Bergen. Firmaet var særlig aktivt i eksport av tremasse og cellulose og i import av kjemikalier, råstoffer og rekvisita til treforedlingsindustrien, og utvidet senere virksomheten til andre kjemikalier, jern, stål og metaller. Fra 1918 var firmaet aktivt i import av rør til vannverk og stål til skipsbygging og annen byggevirksomhet; firmaet var etter andre verdenskrig også aktivt i farmasøytiske spesialiteter og hadde interesser i rederivirksomhet. I 1966 hadde firmaet rundt 65 ansatte og en årsomsetning på godt over 100 millioner; Paus & Paus-gruppen bestod da av totalt 11 firmaer.

Alf Paus grunnla også De Forenede Kemikaliefabrikker A/S i Sandvika, der han og broren Nicolay begge satt i styret. I 1908 var han blant grunnleggerne av A/S Gulskogen Cellulosefabrik og var medlem av direksjonen. I 1920 overtok han sammen med broren Nicolay nesten alle aksjene i Den Norske Papirfiltfabrik, med broren som administrerende direktør. Han eide også Jern & Kjemikalier A/S. Pausvillaen på Skarpsno (Drammensveien 102, nå Frøyas gate 5) ble bygget for ham i jugendstil i 1916. Han var far til grosserer og generalkonsul Olav Paus.

Referanser 

Norske forretningsfolk
Personer begravet på Vestre gravlund
Personer fra Drammen kommune